Chinese man vermis | News24
Chinese man vermis
=Guoyong Fan, 'n Chinese burger, word al langer as 'n week vermis. Foto: VERSKAF
'n Chinese burger wat die afgelope twee maande kontrakwerk in Uitenhage gedoen het, word al die afgelope nege dae lank vermis.
Guoyong Fan (42), wat sowat sewe weke gelede Suid-Afrika binnegekom het om in Uitenhage te werk, is laas deur sy kollegas op 10 April in dié dorp gesien.
"Ons Chinese werkers eet gewoonlik saam middagete. Maar toe sy kollegas hom daardie Sondag vir ete soek, was hy nêrens nie, en is hy nog nie weer gesien nie," het Fan se werkgewer, wat verkies om anoniem te bly, gister gesê.
Volgens die werkgewer neem die maatskappy die afgelope vyf jaar werkers van China in diens, en is Fan se verdwyning die eerste ongelukkige voorval. "Wanneer die werkers se kontrak verstryk, of die werker teruggaan huis toe, word ons deeglik vooraf daarvan in kennis gestel. Dit is buite die norm vir ons werkers om sonder waarskuwing te verdwyn. Daarom twyfel ons dat hy terug huis toe is."
Fan se kollegas het ook gesê Fan was baie gelukkig in sy werk en het geensins planne genoem om sy werk te verlaat nie.
"Sover as wat my kennis strek, het hy (Fan) ook geen familielede hier of in die land nie, en is ons baie bekommerd oor waar hy homself sou vind."
Lt. Gerda Swart, polisiewoordvoerder, het bevestig dat Fan as vermis aangemeld is.
"Volgens ons inligting is hy sowat 1,6 m lank, weeg ongeveer 70 kg en het kort swart hare," het Swart gesê. Dit is onbekend watter klere Fan die dag van sy verdwyning aangehad het.
Enige persoon met inligting rondom Fan se verdwyning kan adjudant-offisier Wilfred Swartbooi bel by 073 768 4308 of Uitenhage-polisiekantoor by 041 996 3438.